Ψαρόσουπα με σκορπίνα
Μια καθημερινή ψαρόσουπα-βάλσαμο. Λιτή (καθώς πέρα από τη σκορπίνα δεν έχει παρά δυό τρία ακόμη υλικά) όσο και καταπραϋντική.
2 σκορπιοί (1½ κιλό περίπου ο καθένας), καθαρισμένοι, 5 φρέσκα κρεμμυδάκια ψιλοκομμένα, 2 μέτρια καρότα (κατά προτίμηση βιολογικά) καθαρισμένα και κομμένα σε ροδέλες, 4 κλωνάρια σέλινο κομμένα στα 3 (και τα κοτσάνια), 120 ml ελαιόλαδο, αλάτι, φρεσκοτριμμένο μαύρο πιπέρι
Για να φτιάξουμε ψαρόσουπα με σκορπίνα αρχικά βάζουμε σε μια κατσαρόλα φαρδιά και ρηχή που χωράει και τις δύο σκορπίνες, 1 φλιτζάνι του τσαγιού νερό. Αχνίζουμε τα κρεμμυδάκια μέχρι να εξατμιστεί όλο το νερό. Ρίχνουμε μετά το ελαιόλαδο και ανακατεύουμε για 1 λεπτό. Στη συνέχεια, απλώνουμε στην κατσαρόλα τις ροδέλες του καρότου και το σέλινο και πάνω από αυτά ακουμπάμε τις σκορπίνες. Προσθέτουμε αλατοπίπερο, 1½ λίτρο νερό και τα αφήνουμε να βράσουν σκεπασμένα για 20 - 22 λεπτά. Βγάζουμε τις σκορπίνες και τις βάζουμε σε πιατέλα.Καθαρίζουμε τα ψαχνά και τα κρατάμε στην άκρη. Με τρυπητή κουτάλα βγάζουμε τα λαχανικά από την κατσαρόλα και σουρώνουμε το ζωμό.Αν θέλουμε μπορούμε είτε να σερβίρουμε τα ψαχνά μέσα στη σούπα και να προσθέσουμε τα λαχανικά στο ζουμί ή να σερβίρουμε πρώτα τον ζωμό και ξεχωριστά τις σκορπίνες με τα λαχανικά.
Σκορπίνα,Ψάρι